**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL SUTIKIMO PERIMTI VALSTYBĖS TURTĄ IR JO PERDAVIMO VALDYTI, NAUDOTI IR DISPONUOTI PATIKĖJIMO TEISE“ PROJEKTO**

**1. Sprendimo projekto esmė, tikslai ir uždaviniai.**

Šis Klaipėdos miesto savivaldybės tarybos sprendimo projektas teikiamas, siekiant perimti savivaldybės nuosavybėn valstybei nuosavybės teise priklausantį Pėsčiųjų tiltą per geležinkelį nuo Kretingos iki Šaulių gatvių, Klaipėdoje, su jam priklausančiais apšvietimo, šildymo ir lietaus nuotekų tinklais (toliau – Pėsčiųjų tiltas). Šio turto bendra pradinė vertė 3798209,46 Eur.

**2. Projekto rengimo priežastys ir kuo remiantis parengtas sprendimo projektas.**

2010 metais Klaipėdoje baigtas statyti Pėsčiųjų tiltas per geležinkelį nuo Kretingos iki Šaulių gatvių. Šio tilto statybos darbus vykdė AB „Lietuvos geležinkeliai“ (toliau – Bendrovė). Pėsčiųjų tiltas šiuo metu nuosavybės teise priklauso valstybei ir Bendrovės valdomas pagal patikėjimo teisės sutartį.

Bendrovė keletą kartų kreipėsi į Klaipėdos miesto savivaldybę dėl Pėsčiųjų tilto perdavimo savivaldybės nuosavybėn. Bendrovė nurodė, kad Pėsčiųjų tiltas per geležinkelį yra skirtas miesto gyventojų saugiam ir patogiam susisiekimui užtikrinti. Šis tiltas pritaikytas neįgaliesiems, vyresnio amžiaus žmonėms, dviratininkams. Tiltas perdengia Priestočio gatvę, o tai suteikia galimybę saugiau organizuoti pėsčiųjų ir automobilių eismą. Bendrovė nurodė, kad minėto tilto eksploatacija nėra tiesiogiai susijusi su bendrovės vykdoma pagrindine veikla, todėl ji mano, kad kokybišką ir savalaikę nurodyto tilto priežiūrą gali užtikrinti savivaldybė ar jai priklausančios įmonės. Dėl atitinkamos Pėsčiųjų tilto konstrukcijos, šio tilto pagrindas yra šildomas, kad žiemos metu neapšaltų ir juo būtų saugu vaikščioti.

Klaipėdos miesto savivaldybė Pėsčiųjų tiltą gali perimti savarankiškosios funkcijos įgyvendinimui, tai yra saugaus eismo organizavimui.

Klaipėdos miesto savivaldybės administracijos specialistai kartu su Bendrovės atstovais apžiūrėjo Pėsčiųjų tiltą. Apžiūros metu buvo nustatyti Pėsčiųjų tilto trūkumai, kurie turėtų būti pašalinti. Bendrovė sutinka pašalinti Pėsčiųjų tilto trūkumus ir pasirašyti tai patvirtinantį susitarimą (susitarimo projektas pridedamas).

Pėsčiųjų tilto eksploatavimo išlaidos (valymas, apsauga, elektros sąnaudos) per metus sudaro preliminariai apie 12 000 Eur.

Klaipėdos miesto savivaldybės tarybai pritarus Pėsčiųjų tilto perėmimui būtų rengiamas LR Vyriausybės nutarimas dėl jo perdavimo.

**3. Kokių rezultatų laukiama.**

Savivaldybei perduodamas valstybei priklausantis nekilnojamasis turtas, kuris skirtas miesto gyventojų saugaus susisiekimo tarp Kretingos ir Šaulių gatvių užtikrinimui.

**4. Sprendimo projekto rengimo metu gauti specialistų vertinimai.**

2018-06-14 Apžiūros aktas Nr. 2.

**5. Lėšų poreikis sprendimo įgyvendinimui.**

Pėsčiųjų tilto eksploatavimo išlaidos (valymas, priežiūra, elektros sąnaudos) per metus sudaro preliminariai apie 12 000 Eur.

**6. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą numatomos neigiamos pasekmės – savivaldybė turės vykdyti Pėsčiųjų tilto priežiūrą ir eksploatavimą, šie darbai reikalaus papildomų išlaidų iš savivaldybės biudžeto. Teigiamos pasekmės – savivaldybei perduodamas valstybei priklausantis nekilnojamasis turtas, kuris skirtas miesto gyventojų saugaus susisiekimo tarp Kretingos ir Šaulių gatvių užtikrinimui.

Teikiame svarstyti šį sprendimo projektą.

PRIDEDAMA:

1. AB „Lietuvos geležinkeliai“ raštai, 3 lapai;
2. Pėsčiųjų tilto apžiūros aktas ir elektros energijos sąnaudos, 2 lapai.

Turto skyriaus vedėjas Edvardas Simokaitis